### Beslutningstema

Forslag til tillæg 4 til Spildevandsplan 2018-2027 Ændring af kloakeringskrav i udvalgte oplande.

### Historik

På Teknik og miljø udvalgsmøde den 16. august 2022, blev Udvalget for Teknik og Miljø orienteret om, at Spildevandsplanen skulle tilpasses. Det betyder, at kloakeringsprincipper foreslås ændret i et par erhvervsområder i [adresse]. Derudover skal et par kloakoplande på Rømø udgå som er planlagt kloakeret. Årsagen til ændringerne er, at bringe de planmæssige forhold i overenstememlse med de faktiske forhold

### Sagsfremstilling

I Udkast til tillæg 4 til Spildevandsplan 2018-2027 foreslås, at tre områder på Rømø ikke skal spildevandskloakeres som ellers planlagt, men at områderne udlægges til nedsivning i stedet. Det er området ved Bodser Pedersensvej og AM Listvej (opland 531\_NO1\_1 og 531\_N01\_2). Området er omfattet af lokalplan for Kromose, og der er meddelt tilladelse til nedsivning til enkelte ejendomme i området. Område ved [adresse] (opland [adresse]) er omfattet af lokalplan Havneby vest. Området er udlagt til helårsbeboelse, det er relativt stort, og der er kun få beboelser.

Fordel

* [adresse] skal ikke investere i et kloakanlæg i områderne. Der er i dag ikke en udbygnings- og tidsplan for udbygning af alle områderne, hvilket også gør det vanskeligt at gennemføre et kloakeringsprojekt.

Ulempe

* Det bliver op til den enkelte husejer selv at etablere og drive et individuelt anlæg.

Med de planlagte ændringer vil der blive overenstemmelse mellem de allerede meddelte tilladelser og de fremtidige forhold. Forvaltningen vurderer, at det miljømæssigt vil være muligt, at nedsive spildevandet uden gener i begge områder.

I udkast til tillæg 4 til spildevandsplan 2018-27 foreslås også, at ændre kloakeringsprincip i 4 kloakoplande i Tønder by (opland 541\_1.34, opland 541-1.32, opland 541\_1.74.2 og opland 541\_1.24) Kloakeringsprincipperne ændres, så områderne fremover skal spildevandskloakeres og ikke som planlagt separatkloakeres. Områderne er omfattet af lokalplaner, der udlægger områderne til erhvervsområder. Ændringen af kloakeringsprincippet betyder, at det vil blive de fremtidige lodsejere, der selv skal håndtere regnvandet på egen grund istedet for som oprindeligt planlagt et separat system med fælles håndtering af regnvand, som Tønder Spildevand A/S skulle etablere. Grundvandet står generelt højt i området og vandløbene er hydraulisk meget belastede. Det betyder, at det ved fremtidig bebyggelse sansynligvis ikke vil være muligt at nedsive overfladevandet i området, og hver lodsejer skal derfor sansynligvis selv etablere forsinkelse af overfladevandet på egen grund før udledning til de nærliggende grøfter.

Fordele:

* Forslaget falder i tråd med retningslinjerne i Spildevandsplan 2018-2027, - ”Al ny-kloakering sker som udgangspunkt efter spildevandskloakeringsprincippet.”
* Forslaget kan medvirke til, at salget af ubebyggede matrikler bliver forenklet, da en potentiel køber, ikke skal afvente et større kloakprojekt for regnvandshåndtering fra Tønder Spildevand A/S.
* Der skal ikke reserveres arealer til fælles regnvandsløsninger i området, og Tønder Spildevands A/S skal ikke investrere i fælles regnvandsløsninger i området

Ulemper:

* Køber/bygherre skal selv håndtere tag- og overfladevand. Det giver et dyrere og mere kompliceret byggeri og muligvis behov for større grunde for at give plads til regnvandshåndtering
* Muligheden for central samlet regnvandsløsning forsvinder, der vil også være risiko for at vandløb og grøfter bliver overbelastede, når der skal ledes ud fra individuelle grunde - frem for en central gennemtænkt løsning

Strategisk indsats for Tønder Kommune:

I forhold til Verdensmålene vil en ændring af kloakeringsprincipperne ikke gøre den store forskel på Rømø, da den blot sikrer, at den eksisterende gode praksis fortsætter. Det sikrer, at verdensmål nr. 15 (livet på land) fortsat er i fokus. Ændringerne i Spildevandsplanen 2018-2027 i Tønder betyder, at det som udgangspunkt bliver lettere at etableres sig i erhvervsområdet som ny virksomhed, blot der er opmærksomhed på afledning af overfladevand. (verdensmål nr. 13. klimaindsats)

### Lovgrundlag

Miljøbeskyttelsesloven og Miljøvurderingsloven

### Direktøren for Teknik/Miljø, Service og Beskæftigelse indstiller,

at udkast til Tillæg 4 til Spildevandsplan 2018-2027 sendes i høring i 8 uger.

at forslag sendes videre til Økonomiudvalget og Kommunalbestyrelsen.

Beslutning fra Teknik- og Miljøudvalget, 8. november 2022, pkt. 7:

Indstillingen anbefales.

Udvalget erklærede Kenn Holm inhabil. Kenn Holm deltog ikke i behandlingen af sagen.

Beslutning fra Økonomiudvalget, 16. november 2022, pkt. 24:

Indstillingen anbefales.

Jakob Svendsen og Kenn Holm deltog ikke i mødet.

### Beslutning

Indstillingen godkendt.

Kenn Holm blev erklæret inhabil og deltog ikke i behandlingen af punktet.